РЕГЛАМЕНТ (ЕС) № 638/2013 НА КОМИСИЯТА
от 2 юли 2013 година
за прекратяване на разследването във връзка с възможно заобикаляне на антидъмпинговите мерки, наложени с Регламент (ЕО) № 925/2009 на Съвета върху вноса на някои видове алуминиево фолио с произход от Китайската народна република, чрез внос на някои видове нетемперирано алуминиево фолио на рула с ширина над 650 mm с произход от Китайската народна република
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“), и по-специално член 9, параграф 2 и член 13, параграф 3 от него,
след консултации с консултативния комитет,
като има предвид, че:
1. ПРОЦЕДУРА
(1)
С Регламент (ЕО) № 925/2009 (2) Съветът наложи окончателно антидъмпингово мито върху вноса на някои видове алуминиево фолио с произход, inter alia, от Китайската народна република (наричана по-долу „КНР“) („съществуващи мерки“).
(2)
На 24 септември 2012 г. Европейската комисия („Комисията“) получи искане съгласно член 13, параграф 3 и член 14, параграф 5 от основния регламент за разследване на възможно заобикаляне на съществуващите мерки и за въвеждане на регистрационен режим за вноса на алуминиево фолио с дебелина не по-малка от 0,008 mm и не по-голяма от 0,018 mm, без подложка, само валцувано, на рула, нетемперирано, с ширина над 650 mm и тегло над 10 kg, понастоящем класирано в код по КН 7607 11 19 (код по ТАРИК 7607111920), с произход от Китайската народна република („продуктът, предмет на разследването“).
(3)
Искането бе подадено от Symetal SA, Eurofoil Luxembourg SA, Alcomet и Hydro Aluminium Rolled Products GmbH, четирима производители от Съюза на алуминиево фолио.
(4)
Искането съдържа prima facie доказателства, че съществуващите мерки се заобикалят чрез внос на продукта, предмет на разследването, и последващото му трансформиране в алуминиево фолио на ролки с дебелина, която не надвишава 650 mm, което представлява продуктът, предмет на съществуващите мерки.
(5)
Съгласно член 13, параграф 3 и член 14, параграф 5 от основния регламент и след консултации с консултативния комитет, с Регламент (ЕС) № 973/2012 (3) Комисията започна разследване и възложи на митническите органи да въведат регистрационен режим за вноса на продукта, предмет на разследването.
(6)
Бяха изпратени въпросници до девет производители износители и до съответните органи в КНР. Нито производителите износители, нито органите в КНР се отзоваха и предоставиха отговори на въпросника. Изпратени бяха въпросници и до 16 вносителите в Съюза. Само един вносител заяви своя интерес, но не предостави отговори на въпросника.
2. ОТТЕГЛЯНЕ НА ИСКАНЕТО И ПРЕКРАТЯВАНЕ НА РАЗСЛЕДВАНЕТО
(7)
С писма до Комисията от 3 и 4 април 2013 г. четиримата производители от Съюза официално оттеглиха искането си за разследване на евентуално заобикаляне на съществуващите мерки.
(8)
Съгласно член 9, параграф 1 и член 13, параграф 3 от основния регламент разследването може да бъде прекратено при оттегляне на искането, освен когато прекратяването не е в интерес на Съюза.
(9)
Комисията сметна, че настоящото разследване следва да бъде прекратено, тъй като не бяха открити никакви доводи, които да указват, че такова прекратяване не би било в интерес на Съюза. Заинтересованите страни бяха информирани за това и им беше предоставена възможност за коментар. Не бяха получени коментари, сочещи, че прекратяването не би било в интерес на Съюза.
(10)
Поради това Комисията заключава, че разследването относно възможно заобикаляне на антидъмпинговите мерки, наложени върху вноса на някои видове алуминиево фолио с произход от Китайската народна република, чрез внос на някои видове нетемперирано алуминиево фолио на рула с ширина над 650 mm с произход от Китайската народна република, следва да бъде прекратено.
(11)
Поради тази причина въведеният с Регламент (ЕС) № 973/2012 регистрационен режим за вноса на продукта, предмет на разследването, следва да бъде преустановен, а Регламент (ЕС) № 973/2012 следва да бъде отменен,
ПРИЕ НАСТОЯЩИЯ РЕГЛАМЕНТ:
Член 1
Прекратява се разследването, започнато с Регламент (ЕС) № 973/2012, относно възможно заобикаляне на антидъмпинговите мерки, наложени с Регламент (ЕО) № 925/2009 върху вноса на някои видове алуминиево фолио с произход от Китайската народна република, чрез внос на алуминиево фолио с дебелина, не по-малка от 0,008 mm и не по-голяма от 0,018 mm, без подложка, само валцувано, на рула, нетемперирано, с ширина над 650 mm и тегло над 10 kg, понастоящем класирано в код по КН 7607 11 19 (код по ТАРИК 7607111920), с произход от Китайската народна република.
Член 2
Митническите органи преустановяват прилагането на установения в съответствие с член 2 от Регламент (ЕС) № 973/2012 регистрационен режим за вноса.
Член 3
Регламент (ЕС) № 973/2012 се отменя.
Член 4
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 2 юли 2013 година.